ኢህአዴግ መሪውን የሚመርጥበት ግልጽ የሆነ አሰራር ስላለው ያለምንም ችግር የስልጣን ሽግግር ይኖራል- የፌደራልና አርብቶ አደር ጉዳዮች ሚኒስትር ዴኤታ
ኢህአዴግ መሪውን የሚመርጥበት ግልጽ የሆነ አሰራር ስላለው ያለምንም ችግር የስልጣን ሽግግር እንደሚኖር  የፌደራልና አርብቶ አደር ጉዳዮች ሚኒስትር ዴኤታ አቶ ሙሉጌታ ውለታው ገልጸዋል፡፡ጠቅላይ ሚኒስትር ሃይለማርያም ደሳለኝ ከስልጣናቸው ለመልቀቅ ያቀረቡት ጥያቄ የዴሞክራሲ እና ስልጣኔ መገለጫ ነውም ብለዋል፡፡ አንድን ሃገር የሚመራ መሪ ለህዝቡ እየሰጠሁ ባለሁት አገልግሎት አልረካሁም ብሎ በማሰብ በራሱ ፍላጎት ወይም በህዝብ ጫና ምክንያት ስልጣንን መልቀቅ በዴሞክራሲያዊ ሃገራት የተለመደ ተግባር ነውም ብለዋል፡፡ከዚህ ጋር ተያይዞ በስልጣን ሽግግሩ ወቅት የስልጣን ሽሚያ ሊከሰት ይችላል የሚል ስጋት በአንዳንድ አካላት ዘንድ መከሰቱ አልቀረም፡፡ይሁን እንጂ ተመሳሳይ አስተሳሰቦች በቀድሞ ጠቅላይ ሚኒስትር ህልፈት ወቅትም ተከስቶ እንደነበር አስታውሰው በወቅቱ ስልጣን ሽግግሩ በድርጅቱ በተቀመጠለት ቀመር መሰረት በሰላም እንደተከናወነም አስረድተዋል፡፡ይህ የአቶ ሃይለማርያም ጥያቄ ተቀባይነትን ካገኘ የስልጣ ሽግግሩ በተለመደው መንገድ በሰላም የሚከናወን ስለሚሆን ህዝቡ በተረጋጋ መንፈስ ሂደቱን እንዲከታተል አሳስበዋል፡፡አገሪቱ ችግር ውስጥ መሆኗ አይካድም ያሉት ሚኒስትር ዴኤታው ችግሮቹን በመፍታት ወደ ቀድሞው ሰላምና መረጋጋት ለመመለስ ህብረተሰቡ ከመንግስት ጎን በመሆን የመፍትሄው አካል ሊሆን ይገባልም ብለዋል፡፡ 